Priručnik za GwenView

# Priručnik za GwenView

Orelijen Gato `<agateau@kde.org>`

Kristofer Martin `<chrsmrtn@debian.org>`

Anri de Valans `<hdevalence@gmail.com>`

prevod: Zoran Olujić
revizija Programi KDE‑a 15.08 (4. 8. 2015.)

Autorska prava © 2005 Orelijen Gato

Autorska prava © 2008 Anri de Valans

Pravna napomena

GwenView je prikazivač slika i videa.

Poglavlje 1. Uvod
Uvod

# Poglavlje 1. Uvod

## Šta je GwenView

GwenView je brz i jednostavan prikazivač slika i videa.

GwenView radi u dva osnovna režima, pregleda i prikaza. Oba se mogu koristiti bilo u normalnom prozoru programa bilo preko celog ekrana. U režimu pregleda krećete se kroz slike na računaru predstavljene sličicama, u režimu prikaza gledate slike jednu po jednu, a u režimu preko celog ekrana možete imati brze slajdšoue. Tu je još i početni ekran koji daje spisak nedavno otvaranih fascikli i URL‑ova, kao i vaša mesta i oznake.

Učitavanjem slika rukuje biblioteka Qt, pa GwenView podržava sve formate slika koje podržava instalacija Qt‑a na sistemu. GwenView ispravno prikazuje slike sa alfa‑kanalom (providne) kao i animacije.

GwenView podržava prikazivanje i uređivanje EXIF komentara u JPEG slikama, te JPEG transformacije bez gubitaka poput rotacije i odraza u ogledalu.

GwenView može da čita ugnežđene profile boja iz PNG i JPEG fajlova. Profil boja slike koristi se zajedno sa profilom boja ekrana radi vernog predstavljanja boja na ekranu.

Poglavlje 2. Sučelje
Sučelje

# Poglavlje 2. Sučelje

## Početna stranica

Početna stranica nabraja nedavno otvarane fascikle i URL‑ove na levoj strani, a vaša mesta i oznake na desnoj.

Postupci nad slikama
Postupci nad slikama

## Postupci nad slikama

GwenView ima nekoliko mogućnosti dostupnih u svim režimima, pregleda, prikaza i celog ekrana. GwenView može da izvršava osnovne izmene na slikama.

- Rotiranje: rotira sliku ili ulevo ili udesno, u zavisnosti da li uradite Uređivanje → Rotiraj udesno (Ctrl+R) ili Uređivanje → Rotiraj ulevo (Ctrl+L)

- Uređivanje → U ogledalu: reflektuje sliku preko vertikalne ose, kao odraz u ogledalu.

- Uređivanje → Prevrni: reflektuje sliku preko horizontalne ose (postavlja je naopačke).

- Uređivanje → Promeni veličinu (Shift+R): smanjuje ili uvećava sliku. Imajte na umu da ukoliko sliku uvećate, može postati mutna ili nazubljena.

Ove radnje su takođe dostupne pod jezičkom Radnje na bočnoj traci.

Pošto uredite jednu ili više slika, iznad slike će se pojaviti traka sa dodatnim radnjama. Izmene možete opozvati ili ponoviti, preći na sledeću ili prethodnu izmenjenu sliku, i sačuvati izmenjenu sliku na jedan od tri načina.

### Savet

Ako ste instalirali KIPI‑jeve priključke, biće dostupan meni Priključci kroz koji možete izvoditi razne dodatne postupke nad slikama. Za više detalja pogledajte dokumentaciju KIPI‑jevih priključaka.

Režim pregleda
Režim pregleda

## Režim pregleda

U režimu pregleda možete lako da se krećete kroz fajlove i fascikle. Prozor za pregled prikazuje sličice slika u trenutnoj fascikli, kao i u potfasciklama.

Nadnošenjem miša nad sliku dobijate dugmad za biranje ili rotiranje slike, kao i za prelazak u celoekranski režim. Izmenjene slike označene su ikonicom dole desno, na koju možete kliknuti da sačuvate izmene. Klikom na sliku prelazite u režim prikaza. Možete izabrati više slika pa preći u režim prikaza, kad će se videti jedna naspram druge.

Klizačem pri dnu desno možete promeniti veličinu slika. Takođe možete filtrirati slike po imenu fajla, datumu, oznaci ili oceni, u polju dole levo. Traka alatki pojavljuje se i u režimu pregleda i u režimu prikaza, i sadrži najčešće korišćene radnje.

- Početna stranica: otvara početnu stranicu.

- Pregledaj: prebacuje u režim pregleda.

- Prikaži: prebacuje u režim prikaza.

- Ceo ekran: prebacuje u režim preko celog ekrana.

- Prethodna: klikom na ovu ikonicu odlazite na prethodnu sliku u fascikli.

- Sledeća: klikom na ovo dugme odlazite na sledeću sliku u fascikli.

- Rotiraj ulevo, Rotiraj udesno: kao što je objašnjeno u postupcima nad slikama.

Režim prikaza
Režim prikaza

## Režim prikaza

Režim prikaza daje slike u punoj veličini. Ista bočna traka kao u režimu pregleda stoji levo. Na dnu se nalazi traka sličica, kojom se pomerate kroz slike u trenutnoj fascikli. Traka sličica se može minimizovati klikom na dugme Traka sličica; naredni klik obnavlja traku. Veličinu sličica možete menjati pomeranjem razdvajača levim dugmetom miša.

Režim prikaza omogućava gledanje više slika jednu naspram druge. Možete izabrati više slika u režimu pregleda pre nego što pređete u režim prikaza, a možete i kliknuti na dugme plusa pri lebdenju nad slikom u traci sličica da biste dodali okno sa prikazom te slike. Potom možete kliknuti na dugme minusa da uklonite okno date slike.

Kada je prikazano više slika, pod svakom stoji mala traka alatki preko koje možete obrisati sliku ili ukloniti njeno okno. Slike možete uveličavati nezavisno ili sve zajedno. Ovo birate popunjavanjem Sinhronizuj levo od klizača uveličanja, ili pritiskom Ctrl+Y. Prebacivati se između slika možete kliktanjem na njihova okna, ili preko tastature. Da pređete na sliku desno pritisnite Tab, a na sliku levo Shift+Tab.

Klizač na dnu desno upravlja uveličanjem slike. Dugmad Uklopi i 100% odmah pored klizača uveličanja predstavljaju dva prepodešena nivoa uveličanja. Dugme Uklopi uveličava trenutnu sliku tako da se uklopi u veličinu prozora, a 100% postavlja na stvarnu veličinu u pikselima. Prečica F prebacuje između ova dva režima prikaza.

Kada je slika u režimu uklapanja, na prethodnu i sledeću sliku možete preći tasterima strelica. Ako uveličate sliku, tasteri strelica služe za klizanje slike. Ovo je vrlo slično ponašanju na telefonima i digitalnim fotoaparatima.

Kada se slika uveliča, pojavljuje se prikaz iz visine u kojem možete da klizate sliku mišem i tasterima strelica. Ovaj prikaz se automatski sakriva posle kraćeg zastoja, a pojavljuje čim se krene sa klizanjem ili uveličavanjem.

Možete odrediti šta se događa pri prelasku na sliku B pošto ste uveličali neku zonu slike A, kroz opcije iz grupe Režim uveličanja: na stranici Prikaz slike prozora za podešavanje GwenViewa. Tamo stižete preko Podešavanje → Podesi GwenView....

- Ako je zadato Automatski uklopi svaku sliku, slika B se umanjuje tako da se uklopi u ekran.

- Ako je zadato Održavaj isto uveličanje i položaj, sve slike dele isto uveličanje i položaj: slika B preuzima iste parametre uveličanja kao slika A. Ako se oni promene na slici B, slika A će biti naknadno prikazana sa ažuriranim uveličanjem i položajem.

- Ako je zadato Uveličanje i položaj po slici, za svaku sliku pamti se njeno uveličanje i položaj: slika B prvo dobije iste parametre uveličanja kao slika A, ali se onda oni trajno pamte. Ako se promene na slici B, slika A neće biti naknadno prikazana za ažuriranim uveličanjem i položajem.

### Savet

GwenView možete pokrenuti direktno u režimu prikaza iz kontekstnog menija nekog drugog programa (npr. opcija Otvori pomoću) ili iz komandne linije sa slikom kao argumentom.

Sledeći dodatni postupci nad slikama raspoloživi su samo u režimu prikaza:

- Uređivanje → Opseci (Shift+C): izbacite delove slike koje ne želite.

  Naprednim parametrima opsecanja pristupate popunjavanjem kućice Napredne postavke u dnu iskačućeg okna. Upotrebite odgovarajuća polja da naštelujete radnju opsecanja.

  Zonu opsecanja takođe možete zadati prevlačenjem ručki sivog pravougaonika na ivicama slike. Zatim možete pomeriti celu zonu isecanja tako što kliknete i držite levo dugme miša, pa je prevučete pokazivačem.

  Kliknite na dugme Opseci da vidite rezultat pošto sve namestite. Upotrebite gornje iskačuće okno da sačuvate rezultate ili opozovete/ponovite radnju.

- Uređivanje → Popravka crvenih očiju: ublažava efekat „crvenih očiju“, koji se često susreće na fotografijama načinjenim sa blicom.

Režimi celog ekrana
Režimi celog ekrana

## Režimi celog ekrana

Pređite na ceo ekran klikom na dugme Ceo ekran na traci alatki, ili pomoću Prikaz → Preko celog ekrana (Ctrl+Shift+F).

Ovaj režim napuštate pritiskom tastera Esc.

### Ceo ekran u režimu pregleda

Režim pregleda možete prebaciti na ceo ekran takođe klikom na dugme koje se javlja dok prelazite mišem preko sličica.

Ceo ekran pri pregledanju pruža vam veće uživljavanje dok prolazite kroz slike. Ovo je lepo i na običnom računaru, ali ima još više smisla kada povežete laptop na veliki televizor u dnevnoj sobi kako biste gostima pokazali neke slike.

### Ceo ekran u režimu prikaza

Režim prikaza preko celog ekrana prikazuje slajdšou slika. Pristupate mu klikom na dugme koje se pojavi kada nadnesete pokazivač miša nad sličicu u režimu pregleda, ili klikom na dugme Ceo ekran na traci alatki.

Gornja traka će se automatski sakriti. Da bi se prikazala, samo pomerite pokazivač miša na vrh ekrana, i tada se neće sakriti sve dok pokazivač stoji nad njom. Većina dugmadi na traci ista su kao i ona na traci alatki u režimima pregleda ili prikaza, osim dugmeta Napusti ceo ekran, koje vas vraća u prozor GwenViewa, Pokreni slajdšou/Zaustavi slajdšou, i Podesi režim celog ekrana koje poziva mali dijalog postavki u kojem lako i brzo možete podesiti slajdšou. Kontrole za slajdšou su:

- Klizač Interval: određuje koliko dugo će GwenView pokazivati jednu sliku pre nego što pređe na sledeću.

- Ukoliko je kućica Ponavljanje popunjena, kada slajdšou dođe do kraja nastaviće od početka umesto da se zaustavi.

- Ukoliko je kućica Nasumično popunjena, slike će se prikazivati nasumičnim umesto аbecednim redosledom.

- Prikazani podaci o slici... omogućava vam da odredite koji se metapodaci prikazuju pod dugmadima na traci alatki.

- Ukoliko je kućica Prikaži sličice popunjena, sličice za sve slike u tekućoj fascikli biće prikazane desno od trake alatki.

- Klizač Visina: menja veličinu prikazanih sličica.

Ako je uključena, oblast koja pokazuje druge slike u trenutnoj fascikli videće se u gornjoj traci. Slika na koju kliknete biće prikazana.

Bočna traka
Bočna traka

## Bočna traka

Bočna traka na levoj strani dostupna je u režimima pregleda i prikaza, ali se podrazumevano ne vidi u režimu pregleda. Može se pozvati preko Prikaz → Bočna traka (F4) ili dugmetom strelice levo u traci stanja. Kada se na njega klikne, bočna traka se proširi ili sažme. Bočna traka sadrži nekoliko jezičaka:

Fascikle

  Prikazuje spisak svih fascikli na sistemu, tako da se možete premeštati između njih. U režimu pregleda biće prikazane sličice iz fascikle; u režimu prikaza pojaviće se prva slika u fascikli, od koje možete pregledati dalje fasciklu koristeći dugmad Prethodna i Sledeća (ili prečice).

Podaci

  Prikazuje metapodatke poput imena fajla i veličine. Veza Više... omogućava vam da pogledate sve dostupne metapodatke i izaberete koje od njih želite u bočnoj traci.

Radnje

  Ovim možete izvoditi prethodno opisane globalne postupke nad slikama, kao i one vezane za režim prikaza. Na raspolaganju su vam i uobičajene radnje sa fajlovima, poput kopiranja, preimenovanja, brisanja i stvaranja novih fascikli.

Poglavlje 3. Saveti
Saveti

# Poglavlje 3. Saveti

## Korišćenje miša

### Paniranje mišem

- Dok držite levo dugme miša nad slikom možete je klizati.

- Točkić miša će klizati sliku nagore i nadole.

### Uveličavanje mišem

- Klikom na srednje dugme miša uključuje se i isključuje automatsko uveličavanje slike.

- Dok držite taster Ctrl, sliku možete uveličavati i umanjivati točkićem miša ili levim klikom (uveličavanje) i desnim klikom (umanjivanje).

- Točkić miša uz držanje tastera Alt klizaće sliku vodoravno.

### Pregledanje mišem

- Kada ste u režimu pregledanja, kliknite na sliku da se prebacite u režim prikaza i detaljnije je pogledate.

- U režimu pregleda, točkić miša kliza nagore i nadole područje sličica.

- Ukoliko je opcija Ponašanje točkića miša: pod Podešavanje → Podesi GwenView... postavljena na Pregledanje, obrtanjem točkića miša u režimu prikaza pomerate se kroz slike u fascikli.

Sveze tastera
Sveze tastera

## Sveze tastera

GwenView dolazi sa nizom prečica sa tastature, koje se sve mogu pogledati i promeniti izborom Podešavanje → Podesi prečice.... U prozorima fajlova i fascikli normalno funkcionišu sve standardne KDE prečice, osim ako ih ručno ne promenite.

Neke od najkorisnijih podrazumevanih prečica:

- Space: prikazuje sledeću sliku u fascikli.

- Backspace: prikazuje prethodnu sliku u fascikli.

- Alt+Gore: prebacuje u roditeljsku fasciklu trenutne fascikle.

- Ctrl+Shift+F: prebacuje preko celog ekrana.

- Esc: prebacuje nazad u režim pregleda.

- Ctrl+M: prikazuje ili sakriva traku menija.

- Ctrl+B: prikazuje ili sakriva traku sličica.

- F4: prikazuje ili sakriva bočnu traku.

- F6: omogućava uređivanje trake lokacije, tako da možete neposredno uneti putanju do fajla. Standardnu traku lokacije možete vratiti klikom na strelicu sa desne strane.

- Ctrl+R: rotira sliku udesno.

- Ctrl+L: rotira sliku ulevo.

- Shift+R: menja veličinu trenutne slike.

- Shift+C: opseca trenutnu sliku.

- Ctrl+Y: kada je više slika prikazano u režimu prikaza, ovo ih sinhronizuje.

- Ctrl+S: upisuje sve izmene učinjene nad slikom.

- Delete: premešta sliku u smeće.

- Shift+Delete: trajno briše sliku sa diska. Pazite, ova radnja se ne može opozvati.

- Ctrl+P: štampa sliku.

- Ctrl+O: otvara sliku putem standardnog dijaloga za izbor fajlova.

- F: ova prečica aktivira i deaktivira uveličanje do uklapanja.

- P: pri puštanju videa, ova prečica zaustavlja i nastavlja puštanje.

- Ctrl+T: uređuje oznake.

- F2: preimenuje sliku utkano.

- Delete: premešta sliku u smeće.

- Shift+Del: briše sliku.

- Ctrl+F7: kopira sliku.

- Ctrl+F8: premešta sliku.

- Ctrl+F9: povezuje sliku.

Napredne postavne opcije
Napredne postavne opcije

## Napredne postavne opcije

Neke beleške o skrivenim opcijama GwenViewa mogu se naći na ovoj stranici.

### Važno

Preko opcija opisanih na pomenutoj stranici možete naštelovati GwenView za posebne namene, ali imajte na umu da se za njih ne garantuje da će raditi u narednim izdanjima.

Poglavlje 4. Zasluge i autorska prava
Zasluge i autorska prava

# Poglavlje 4. Zasluge i autorska prava

GwenView trenutno održava Orelijen Gato.

Ovaj dokument napisao je Kristofer Martin.

Ovaj dokument ažurirao je za KDE 4 Anri de Valans.

Preveo Zoran Olujić `(olujicz AT gmail.com)`.

Dokumentacija se daje na korišćenje pod uslovima GNU‑ove Licence slobodne dokumentacije.

Program se daje na korišćenje pod uslovima GNU‑ove Opšte javne licence.